પ્રશ્ન એ છે કે જે પણ જીવો આપણા પરિચયમાં આવે છે કે જે જીવોના પરિચયમાં આપણે આવીએ છીએ એ પરિચયનું પોત કેવું હોય છે? સંઘર્ષનું,સંપર્કનું કે સંબંધનું? પરિચય જો મનને બગાડનારો બની રહે છે તો એ પરિચયનું પોત ‘સંઘર્ષ'નું સમજી લેવું. પરિચય જો મનને નિર્લેપ કે ઉદાસીન રાખે છે તો એ પરિચયનું પોત ‘સંપર્ક'નું સમજી લેવું અને પરિચય જો મનને પ્રસન્નતાથી તરબતર રાખનારો બની રહે છે, પવિત્રતાથી મઘમઘતો રાખનારો બની રહે છે, તો એ પરિચયનું પોત ‘સંબંધ'નું સમજી લેવું. મનની એક ગજબનાક ખાસિયત ખ્યાલમાં છે? જડ પદાર્થોના પરિચયમાં આવ્યા પછી એ જડ પદાર્થો ગમે તેટલા પ્રતિકુળ પડે છે તો ય મન એ જડ પદાર્થો સાથેના સંઘર્ષમાં નથી પડતું. પથ્થર પગને વાગ્યો, મન પથ્થર સાથે ક્યારેય ઝઘડ્યું ખરું? પૈસાના પાગલપને સ્વજનો સાથેના સંબંધોને વેરવિખેર કરી નાખ્યા, મન પૈસા સાથે દુશ્મનાવટ કરી બેઠું ખરું? પેટમાં ગયેલા ખમણે પેટને બગાડી નાખ્યું. મન ખમણ સાથે લડવાના મૂડમાં આવી ગયું ખરું?